Nankinský masaker

Nankinský masaker alebo nankinská masakra boli vojnové zločiny páchané japonským vojskom asi 7 týždňov od 13. decembra 1937, po obsadení čínskeho hlavného mesta Nankingu počas druhej čínsko-japonskej vojny. 

Počas besnenia japonských vojsk boli v Nankingu masovo vraždení čínski vojnoví zajatci aj civilisti. K vraždám dochádzalo rôznymi brutálnymi spôsobmi, tisíce osôb boli zavraždené chladnými zbraňami, bodákmi či šabľami. Na iných miestach boli obete likvidované paľbou guľometov. Po popravách boli telá často hodené do rieky Jang-c’. Niekoľko desiatok tisíc osôb bolo mučených a znásilnených. Odhady hovoria o 20-80 000 znásilnených ženách a dievčatách. Veľkú časť mesta japonské vojská vyrabovali alebo vypálili. Bola pri tom zničená asi tretina mesta. Presný počet obetí masakru nie je známy, Medzinárodný vojenský tribunál pre Ďaleký východ (IMTFE) odhadoval počet obetí na približne 260 000 civilistov. Samotný veliteľ japonských síl Iwane Matsui odhadoval počet civilných obetí na asi 100 000. Nankinský masaker nasledoval po ťažkých bojoch o Šanghaj, kde síce Japonci vyhrali ale utrpeli pri tom ťažké straty.

Iné projekty

Zdroj 
 Axelrod, A., Encyclopedia of World War II. Facts On File, Inc., New York, 2007, s. 586-587
 Changová, I., Nankingský masakr - nejkrvavější prolog druhé světové války. Naše vojsko, Praha 2010, 251 s.

Vojnové zločiny druhej svetovej vojny
Dejiny Číny
Masakre druhej svetovej vojny
Masakre v Číne